גמר גביע המדינה בכדורגל 2002

גמר גביע המדינה בכדורגל 2002 התקיים באצטדיון רמת גן ברמת גן ב-21 במאי 2002, ובו נקבע כי מחזיקת גביע המדינה בכדורגל 2001/2002 היא מכבי תל אביב, שניצחה במשחק את מכבי חיפה בדו-קרב פנדלים בתוצאה 4-5, לאחר משחק שהסתיים בתוצאה 0-0 אחרי הארכה. הייתה זו המהדורה ה-64 של גביע המדינה, וה-49 מאז קום המדינה.

מכבי תל אביב זכתה בגביע ה-21 בתולדותיה (וה-15 מאז קום המדינה), בהופעתה ה-32 בגמר הגביע (ה-23 מאז קום המדינה). הייתה זו הזכייה השנייה ברציפות, אחרי שבעונה לפני כן זכתה גם כן בגביע המדינה, לאחר ניצחון בגמר הגביע 3–0 על מכבי פתח תקווה. עבור מכבי חיפה הייתה זו ההופעה ה-12 בגמר גביע המדינה (וה-11 מאז קום המדינה), ולאחר שבפעם האחרונה שהופיעה בעונת 1997/1998, ניצחה את הפועל ירושלים בתוצאה 2–0 אחרי הארכה.

שתי הקבוצות נפגשו בעבר במעמד הגמר שלוש פעמים. מאזן הניצחונות ערב הגמר עמד על שני ניצחונות למכבי חיפה, שניצחה ב-1962 (5-2 במשחק חוזר אחרי שוויון 0-0 במשחק הראשון) וב-1993 (1-0), וניצחון אחד למכבי תל אביב שניצחה ב-1987 (4-3 בפנדלים אחרי שוויון 3-3 בתום הארכה).

 הדרך אל הגמר 
מכבי תל אביבסיבובמכבי חיפהיריבהתוצאהתוצאהיריבההפועל צפרירים חולון1–1 (6–5 פ)32 האחרונות2 – 1הפועל באר שבעהפועל ירושלים2 – 1שמינית הגמר5 – 1מכבי נתניההפועל קריית שמונה6 – 0רבע הגמר4 – 0מכבי קריית גתהפועל פתח תקווה5 – 1חצי הגמר1 – 0בית"ר ירושלים

 מכבי תל אביב 
מכבי תל אביב הגיעה לגמר כקבוצה המתמודדת בחלק העליון של טבלת ליגת העל. בסיבוב ט' התארחה אצל קבוצת הליגה הלאומית הפועל צפרירים חולון, כאשר בדקה הרביעית העלה אותה החלוץ עמיר תורג'מן ליתרון 1-0, אולם בדקה ה-21 השוותה צפרירים חולון מבעיטת עונשין מוצלחת של קלמנטי ציציאשווילי הגיאורגי, כאשר בדקה ה-70 נותרה מכבי תל אביב בעשרה שחקנים, אחרי הרחקות של אבי סטרול. התוצאה נשמרה בתום 90 דקות וגם בתום הארכה (120 דקות). דני משען, בלם מכבי תל אביב, החמיץ את הפנדל הראשון ועד לבעיטה האחרונה לא נרשמו החטאות נוספות. לציציאשווילי הייתה הזדמנות לסגור עניין ולספק הפתעה גדולה, אבל הוא החמיץ. לאחר מכן מכבי תל אביב ניצחה 5:6.

בשמינית הגמר התארחה מכבי תל אביב באצטדיון טדי אצל הפועל ירושלים, אז קבוצת ליגה ארצית (הליגה השלישית), כאשר דדי בן דיין והקפטן אבי נמני כובשים לזכות מכבי, אולם דקה לסיום מצליחה הפועל ירושלים לחזור למשחק עם שער של מוסא סלמן וכמעט להפתיע, ובסוף המשחק נגמר בתוצאה 1-2 ב-90 דקות והקבוצה מעפילה לרבע הגמר. בשלב זה פגשה מכבי תל אביב קבוצה נוספת מהליגה הארצית דאז, הפועל קריית שמונה, מפגש שהתרחש באצטדיון בלומפילד ובו היא מנצחת אותה בקלות 0-6 כאשר רודריגו גולדברג כובש שלושער, וראובן עובד, טל בנין ופרנץ הורבאט מוסיפים שערים משלהם. בחצי הגמר פוגשת מכבי תל אביב קבוצה מהליגה בה היא מתמודדת ליגת העל, את קבוצת הפועל פתח תקווה, באצטדיון הנייטרלי ברמת גן, אותה היא מנצחת בקלות יתרה 1-5, משערים של גז'גוז' ונדזינסקי, טל בנין, אלי ביטון וצמד נוסף של רודריגו גולדברג, מה ששולח את מכבי תל אביב לגמר ה-32 בתולדותיה, והשני ברציפות שלה.

 מכבי חיפה 
מכבי חיפה הגיעה לגמר בתור אלופת עונת 2001/2002 בליגת העל בפעם השנייה ברציפות, בניסיון להשלים דאבל עונתי ולזכות גם בגביע המדינה. בסיבוב ט' אירחה מכבי חיפה את הפועל באר שבע (קבוצת אמצע טבלה בליגה הבכירה), למפגש מעניין באצטדיון קריית אליעזר, כאשר ננאד פראליה וואליד באדיר מעלים את חיפה ליתרון 2-0, ובסיום המשחק מבקיעה באר שבע שער מצמק, אך לא מצליחה להשוות, והמשחק נגמר בתוצאה 2–1 לזכות חיפה. בשמינית הגמר פוגשת חיפה את מכבי נתניה ומדלגת מעליה עם 5–1 ביתי, כאשר שחקני הרכש יעקובו איגביני וג'ובאני רוסו כובשים צמד כל אחד, ובאדיר מוסיף שער משלו. ברבע הגמר פוגשת חיפה למפגש קצוות את מכבי קריית גת שירדה באותה העונה לליגה הלאומית מהמקום האחרון בליגת העל, ומנצחת אותה 4–0, ומעפילה לחצי הגמר בקלות. בחצי הגמר הנייטרלי באצטדיון רמת גן פוגשת חיפה את בית"ר ירושלים, קבוצה שהצליחה להינצל באותה העונה מירידה לליגה הלאומית מהמקום העשירי בלבד. שלא כמו במפגשים הקודמים מתקשה מאוד חיפה במשחק זה, אבל מנצחת בסוף 1-0 בלבד, משער של יוסי בניון, שער יחיד במשחק ששולח אותה לגמר הגביע ה-12 בתולדותיה, והראשון מאז 1997/1998.

 סיכום המשחק 
 מחצית ראשונה 
המשחק נפתח בקצב מהיר ומכבי תל אביב הגיעה ראשונה למצב בעיטה לשער, כאשר הקשר ההתקפי של מכבי תל אביב אלי ביטון פרץ באגף ימין ומסר אל תוך הרחבה, אולם הבעיטה של ראובן עובד נהדפה על ידי ההגנה הירוקה.

מן הצד השני שלח מגן מכבי חיפה אבישי ז'אנו את יעקובו איגביני במסירה ארוכה לרחבה של שוער מכבי תל אביב לירן שטראובר, החלוץ הניגרי הגיע למצב נוח מול השער, אך הכדור שבעט חמק ליד הקורה השמאלית.

בהמשך לאחר חילופי מסירות בין קשרי מכבי תל אביב ראובן עובד וטל בנין, בעט בנין מ-20 מטרים כדור חזק שחלף ליד החיבורים ויצא החוצה. מיד לאחר מכן מסר יעקובו מצב בעיטה נוח לקשר מכבי חיפה ננאד פראליה. הקשר הקרואטי בעט חזק מהפינה השמאלית של הרחבה אך שטראובר עצר את הכדור.

ההזדמנות הטובה ביותר נרשמה לזכותה של חיפה בדקה ה-35 כאשר קשר חיפה פראליה, בגבו לשער, מסר בעקב והעמיד את ג'ובאני רוסו במצב של אחד על אחד מול שטראובר אולם רוסו בעט החוצה.

 מחצית שנייה 
בתחילת המחצית השנייה בנין קיבל מאבי נמני מסירה ובעט מ-20 מטרים מעל למשקוף. מן הצד השני קיבל כוכב מכבי חיפה דאז, יוסי בניון כדור נוח בתוך הרחבה אולם התמהמה וניסה לעבור את גדי ברומר, אך ללא הצלחה.

הזדמנות נוספת נרשמה לזכות חיפה כאשר יעקובו הגביה מצד שמאל ורוסו נגח היטב, אולם שטראובר עצר את הכדור על קו השער. בדקה ה-90 היה רוסו יכול להכריע את המשחק, לאחר שמגן מכבי תל אביב דדי בן דיין נכשל בהרחקת הכדור בתוך הרחבה, אך גם הפעם הציל שטראובר את קבוצתו.

בהמשך עם פתיחת ההארכה הציל אוואט את חיפה מספיגה, לאחר שעצר כדור נגיחה חזק ומדויקת של נמני מקרן של בנין. בהמשך הפגינו שתי הקבוצות משחק מפוזר וחוסר דיוק ליד השערים, ומלבד החמצה של ביטון מול שוער מכבי חיפה דודו אוואט בתוך רחבת החמש בדקה ה-114, לא נרשמו אירועים נוספים. הזמן החוקי של המשחק הסתיים והמשחק לא הוכרע על כר הדשא, והלך לדו-קרב פנדלים מנקודת העונשין.

 דו-קרב פנדלים 
את דו הקרב התחילו לבעוט מכבי חיפה, ע"פ הגרלה שנעשתה בין הקפטנים והשופט. אבישי ז'אנו ועמיר תורג'מן דייקו לקבוצותיהם והתוצאה הייתה 1:1 בדו הקרב.

בהמשך גם יעקובו איגביני וטל בן-חיים, ברוך דגו ואדורם קייסי, דדי בן דיין וואליד באדיר דייקו לקבוצותיהם מהנקודה הלבנה. בבעיטה החמישית של מכבי חיפה, החטיא ג'ובאני רוסו את בעיטת הפנדל שלו, כאשר בעט שמאלה והחוצה משערו של שטראובר. לבעיטה החמישית ניגש קפטן מכבי תל אביב אבי נמני, שבעט חזק ומדויק לפינה הימנית. מכבי תל אביב מנצחת 4:5 בדו הקרב, וזוכה בגביע ה-21 בתולדותיה.

 הרכבי הקבוצות 

שוער 1  לירן שטראוברמגן ימני 6 גז'גוז' ונדזינסקיבלם 5  גדי ברומרבלם 26  טל בן-חיים מגן שמאלי 19 דדי בן דייןקשר אחורי 7 טל בניןקשר 9 ברוך דגו קשר 15 ראובן עובד  קשר התקפי 8 אבי נמני (קפטן)קשר התקפי 24 אלי ביטוןחלוץ 18 רודריגו גולדברג  מחליפים:קשר 28 גל פיליאן  חלוץ 10 עמיר תורג'מן  מאמן: ניר לוין שוער 22 דודו אוואטמגן ימני  16 אבישי ז'אנובלם  3 אלון חרזיבלם  4 אריק בנדו (קפטן)מגן שמאלי  6 אדורם קייסיקשר אחורי  5 ואליד באדירקשר מרכזי  28 ננאד פראליה   קשר  11 ג'ובאני רוסוקשר  2 ריימונדס ז'וטאוטאסחלוץ  19 יעקובו איגביניחלוץ  15 יוסי בניוןמחליפים:קשר התקפי  20 יניב קטן  קשר התקפי  18  ראובן עטר מאמן: אברהם גרנט

קישורים חיצוניים
 סיקור המשחק באתר מכבי-פדיה
 סיקור המשחק, באתר הרשמי של מכבי חיפה



 הערות שוליים 

קטגוריה:משחקי גמר גביע המדינה בכדורגל
קטגוריה:תחרויות כדורגל ב-2002
קטגוריה:מכבי חיפה (כדורגל)
קטגוריה:מכבי תל אביב (כדורגל)
קטגוריה:רמת גן: תחרויות ספורט
קטגוריה:2002 בישראל: כדורגל